Euroopa Liidu Teataja L 173 , 07/07/1994 Lk 0001 - 0011



Euroopa Investeerimisfondi põhikiri (vastu võetud Euroopa Investeerimispanga juhatajate nõukogu poolt 25. mail 1994. aastal) Artikkel 1 Asutamine Käesolevaga asutatakse Euroopa Investeerimisfond, edaspidi "FOND", kui finantsautonoomiaga juriidiline isik. Artikkel 2 Ülesanne FONDI ülesanne on aidata kaasa ühenduse eesmärkide saavutamisele. Selleks toetab FOND: - üleeuroopaliste võrgustike arendamist transpordi, side ja energeetiliste infrastruktuuride valdkondades, - väikeste ja keskmise suurusega ettevõtete arengut. Artikkel 3 Tegevus 1. FONDI tegevuseks on häid pangandustavasid kohaldades toetada üleeuroopaliste võrgustike ning väikeste ja keskmise suurusega ettevõtete arendamist: - andes oma tagatise laenudele mis tahes kohaldatava õigusaktiga lubatavas vormis, - alates kuupäevast, mil möödub kaks aastat käesoleva põhikirja jõustumiskuupäevast ja vastavalt nende artikli 13 lõikes 3 sätestatud tingimustele ühendades, juhtides ja korraldades aktsiaosalusi mis tahes ettevõtetes. 2. FOND võib peale selle teostada mis tahes muid lisategevusi, mis on seotud tema ülesandega, ning aidata kaasa sellega seotud eesmärkide saavutamisele. Artikkel 4 Asukoht FONDI asukoht on sama kui Euroopa Investeerimispanga, mida edaspidi nimetatakse "PANK", asukoht. Artikkel 5 Liikmed 1. FONDI asutajaliikmed on: - Euroopa Ühendus, edaspidi "ÜHENDUS", mida esindab Euroopa Ühenduste Komisjon, edaspidi "KOMISJON", - PANK, - finantsasutused, mis on loetletud käesoleva põhikirja lisas (I lisa), edaspidi "FINANTSASUTUSED". 2. Soovi korral ja üldkoosoleku otsusega ametisse nimetatud nõukogu poolt määratletud tingimustel võivad FONDI liikmeteks saada ka ÜHENDUSE liikmesriikide teised finantsasutused, edaspidi samuti "FINANTSASUTUSED", mis osalevad tegevustes, mida loetakse FONDI eesmärkide saavutamist toetavaks. Artikkel 6 Kapital 1. FONDI põhikirjajärgne kapital on esialgu kaks miljardit eküüd, mis on jaotatud 2000 osakuks nimiväärtusega üks miljon eküüd, mis on avatud FONDI liikmetele märkimiseks käesoleva põhikirja artikli 7 kohaselt; kuus tuhat miljonit eküüd on eraldatud FINANTSASUTUSTELE märkimiseks. 2. Arvestusühikuks on määratletud eküü, mis on ÜHENDUSES kasutusel. 3. Põhikirjajärgset kapitali võib suurendada alati, kui asjaolud seda nõuavad. 4. Kapitali suurendamise korral on igal liikmel vastavalt üldkoosoleku poolt sätestatud tingimustele võimalus märkida suurendatud kapitaliosa osakuid sellises ulatuses, mis vastab antud liikme poolt märgitud osakute ja FONDI kapitali vahelisele suhtarvule enne kapitali suurendamist. Ükski liige ei ole kohustatud märkima mis tahes suurendatud kapitaliosa. 5. FONDI liikmed on FONDI liikmetena vastutavad FONDI kohustuste eest ainult nende poolt märgitud, kuid sisse maksmata kapitaliosa ulatuses. Artikkel 7 Osakute märkimine 1. FONDI asutajaliikmed märgivad nimiväärtuses käesoleva põhikirja II lisas ette nähtud arvu osakuid. 2. Iga uus liige märgib osakuid üldkoosoleku poolt ette nähtud summas ja tingimustel; selliste osakute hind ei tohi olla alla nimiväärtuse. Artikkel 8 Osakud 1. Esialgselt märgitavate kapitaliosakute eest makstakse sisse 20 % ulatuses iga nelja aasta tagant 5 % suuruste maksetena. 2. Märgitud kapitali suurendamise korral võetakse maksmise kord vastu üldkoosoleku otsusega. 3. Üldkoosolek võib direktorite nõukogu ettepanekul nõuda märgitud kapitali maksmata osa täielikku või osalist maksmist ulatuses, mida on vaja selleks, et FOND saaks täita oma kohustusi võlausaldajate ees. 4. Makseid tehakse eküüdes või muus konverteeritavas valuutas. 5. Sel viisil nõutud osakute eest tuleb sisse maksta 90 päeva jooksul alates liikmete teavitamisest rahastamisnõude kohta. 6. Ilma nõukogu eelneva kirjaliku nõusolekuta ei tohi osakuid mis tahes viisil pantida ega koormata. 7. Ilma et see piiraks käesoleva põhikirja artikli 6 lõike 5 kohaldamist, ei too FONDI liikmeks olemine ühegi liikme jaoks kaasa vähimatki vastutust FONDI kohustuste eest. 8. Kõiki vabalt kasutatavaid ressursse, mida FOND oma ülesannete täitmisel kohe ei kasuta, võib investeerida finantsturgudel. Nimetatud investeeringute haldamisel ei osale FOND üheski valuutaarbitraažis, mida ei ole otseselt vaja FONDI tehingute teostamiseks või võetud kohustuste täitmiseks. Artikkel 9 Osakutega kaasnevad õigused Käesoleva põhikirja artiklites 31 ja 38 sätestatud tingimuste kohaselt annab iga osak FONDI varade omamise suhtes õiguse osaleda puhaskasumi jaotamisel ja, kui see on asjakohane, siis saada fondi likvideerimisel likvideerimislaekumit võrdeliselt olemasolevate osakute arvuga. Artikkel 10 FONDI juhtimine ja töökorraldus FONDI juhivad ja selle tööd korraldavad järgmised kolm asutust: - üldkoosolek - nõukogu - finantskomitee. Artikkel 11 Üldkoosolek 1. FONDI liikmete üldkoosolek peetakse vähemalt üks kord aastas ajal, mil nõukogu eesistuja selle kokku kutsub. Üldkoosolek toimub kas FONDI asukohas või mõnes muus kohas, mis on ära toodud koosolekukutses. 2. Üldkoosolekuid võib samuti kokku kutsuda ühe FONDI liikme algatusel ja nõukogu sellekohase otsuse alusel. Artikkel 12 Osalus. Esindatus. Kvoorum. Enamus 1. Kõigil FONDI liikmetel on õigus üldkoosolekutest osa võtta. 2. ÜHENDUST esindab üks KOMISJONI liige, kelle viimane nimetab. 3. PANKA esindab panga president või, kui presidendil pole võimalik koosolekul osaleda, siis asepresident. 4. FINANTSASUTUSI esindab üks isik iga FINANTSASUTUSE kohta. 5. Iga FONDI liikme häälte arv võrdub tema poolt märgitud osakute arvuga. 6. Liige võib hääletada kirja teel või olla esindatud teise liikme poolt. 7. Üldkoosoleku toimumiseks vajalik kvoorum on koos, kui kohal viibivad või on esindatud KOMISJON ja PANK ning FINANTSASUTUSTE hääleõiguslike liikmete enamus. 8. Üldkoosoleku otsuste vastuvõtmiseks on vaja saada KOMISJONI ja PANGA hääled ning FINANTSASUTUSTE häälteenamus, eeldusel, et nimetatud asutused on kohal või esindatud. Artikkel 13 Üldkoosoleku volitused 1. Üldkoosolekul on täisvolitused FONDI haldamise, tehingute teostamise ja töö korraldamise üle. 2. Üldkoosolek võib oma volitusi, välja arvatud alljärgnevalt nimetatud volitusi, täielikult või osaliselt delegeerida nõukogule ja finantskomiteele. 3. Oma volituste piires üldkoosolek: - võtab vastu otsuseid, mis annavad FONDILE õiguse teostada käesoleva põhikirja artikli 3 lõike 1 teises taandes ette nähtud kapitaliosaluse tehinguid, - kehtestab FONDI tegevuse üldised juhised, - kinnitab FONDI töökorra, - tagab selle juhiste rakendamise ja töökorra järgimise, - otsustab uute liikmete vastuvõtmise, - kinnitab nõukogu poolt esitatud majandusaasta aruande, - kinnitab majandusaasta eelarve ja kasumiaruande, - määrab kindlaks reservsummad ja FONDI puhaskasumi assigneeringud ja jaotamise, - määrab ametisse FONDI audiitorkogu liikmed, - täidab käesoleva põhikirja artiklis 39 sätestatud volitusi põhikirja mis tahes muudatuste vastuvõtmiseks, - otsustab FONDI põhikirjajärgse kapitali suurendamise ja märgitud kapitali sissemaksmata osade maksenõuete üle, - otsustab FONDI kohustuste ülemmäära suurendamise üle vastavalt käesoleva põhikirja artiklis 30 sätestatud tingimustele, - otsustab liikmestaatuse peatamise või liikmeskonnast väljaarvamise, - otsustab FONDI tegevuse püsiva lõpetamise ja FONDI varade jaotamise, - kinnitab nõukogu ja finantskomitee liikmete ametissenimetamise. 4. Üldkoosoleku tegevuskord sätestatakse töökorras. Artikkel 14 Üldkoosoleku juhataja 1. Üldkoosolekut juhatab üks liige iga liikmekategooria esindajate hulgast; nimetatud liikmel on juhataja volitused üheks aastaks, mille lõpus antakse juhatajaamet edasi teist kategooriat esindavale liikmele alltoodud järjekorras, alates esimesest üldkoosolekust: PANK, KOMISJON, FINANTSASUTUSED. 2. FINANTSASUTUSI esindava juhataja ametisse nimetamiseks üldkoosoleku poolt tuleb tema kandidatuur otsustada käesoleva kategooria liikmete absoluutse hääleenamuse alusel. Artikkel 15 Protokollid ja väljavõtted Üldkoosolekuid protokollitakse ning koopiad või väljavõtted protokollidest kinnitatakse ja väljastatakse FONDI sekretariaadi poolt, mis luuakse PANGA abil. Artikkel 16 Nõukogu 1. Nõukogu koosneb seitsmest liikmest, kes on ametisse nimetatud järgmiselt: kaks liiget esindavad KOMISJONI, kolm liiget esindavad PANKA, kaks liiget esindavad FINANTSASUTUSI. 2. Nõukogu iga liiget abistab asendusliige, kes tema äraolekul esineb tema nimel. 3. PANKA esindavad liikmed on PANGA korralduskomitee eesistuja või, kui tal ei ole võimalik osaleda, siis ase-eesistuja, juhataja PANGA juhatajate nõukogu juhatavast riigist ning juhataja riigist, mis hakkab juhatama PANGA juhatajate nõukogu järgmisel majandusaastal. Viimatinimetatute asendusliikmed on direktorite nõukogu poolt ametisse nimetatud PANGA juhatajad, keda valitakse võimalikult laialt geograafiliselt alalt. 4. KOMISJONI esindavad selle poolt PANGA direktorite nõukogu liikmeteks määratud isikud. Nende asendusliikmed määrab ametisse KOMISJON. 5. FINANTSASUTUSI esindavad liikmed ja nende asendusliikmed nimetatakse ametisse käesoleva liikmetekategooria poolt vastavalt töökorras sätestatud korrale. 6. Nõukogu liikmete asendusliikmed võivad nõukogu koosolekutest osa võtta. 7. Ilma et see piiraks käesoleva artikli lõigete 3 ja 4 kohaldamist, määratakse nõukogu liikmed ametisse kaheks aastaks, kusjuures seda ametiaega saab pikendada. 8. Nõukogu tegevuskord sätestatakse töökorras. Artikkel 17 Nõukogu volitused Lisaks käesoleva põhikirja teiste sätetega nõukogule antud volitustele, nõukogu - koostab ettepanekuid üldkoosolekul arutamiseks, - otsustab: - tagatistehingute üle, mis ületavad kolmekümne miljoni eküü suurust summat, - kapitaliosaluse tehingute üle, mis ületavad üldkoosoleku otsusega kinnitatud summat, lubades käesoleva põhikirja artikli 13 lõikes 3 ette nähtud tehinguliike, ülalnimetatud summasid võib alates kahe aasta möödumisest käesoleva põhikirja jõustumispäevast muuta üldkoosoleku otsusega, - kinnitab tagatistehingute komisjonimäära, arvestades sellega seotud riskidega, - kinnitab kapitaliosaluse tingimused, - tagab, et FONDI juhitakse vastavalt käesoleva põhikirja sätetele ja üldkoosolekul kehtestatud üldistele juhistele, - esitab üldkoosolekule FONDI tegevust kajastava majandusaasta aruande, - kutsub kokku FONDI üldkoosolekud, - kontrollib finantskomitee tegevust. Artikkel 18 Nõukogu juhataja Nõukogu juhatab PANGA president või, kui presidendil ei ole võimalik osaleda, siis üks asepresidentidest. Artikkel 19 Nõukogu koosolekud ja kvoorum 1. Nõukogu tuleb kokku nii tihti, kui seda on FONDI huvides vaja, ja vähemalt üks kord kvartalis. Nõukogu koosolekuid peetakse kas FONDI asukohas või mõnes muus kohas, kus juhataja selle kokku kutsub. Koosolekud kutsutakse kokku ja nende päevakord koostatakse vastavalt töökorrale. 2. Nõukogu menetlused kehtivad ainult siis, kui vähemalt üks esindaja igast FONDI liikmekategooriast on kohal. 3. Nõukogu otsuste vastuvõtmiseks on vaja saada selle KOMISJONI ja PANKA esindavate liikmete ja vähemalt ühe FINANTSASUTUSI esindava nõukogu liikme hääled. Artikkel 20 Protokoll Nõukogu menetlusi protokollitakse ning koopiad või väljavõtted nendest protokollidest kinnitatakse ja väljastatakse FONDI sekretariaadi poolt. Artikkel 21 Finantskomitee 1. FONDI haldab finantskomitee, mis koosneb PANGA esindajast, KOMISJONI esindajast ja FINANTSASUTUSTE esindajast. 2. Finantskomitee määratakse ametisse kolmeks aastaks. Selle liikmeid on lubatud ilma piiranguteta ametisse tagasi nimetada. 3. Igat finantskomitee liiget abistab asendusliige, kes tema äraolekul esineb tema nimel. 4. Finantskomitee liikmete ja nende asendusliikmete ametissenimetamise menetlus ja finantskomitee tegevus sätestatakse töökorras. Artikkel 22 Esimees 1. Finantskomitee esimees on finantskomitee PANKA esindav liige. 2. Finantskomitee esimees esindab FONDI selle suhetes kolmandate osapooltega. 3. Kokkuleppel finantskomitee teiste liikmetega võib esimees delegeerida oma esindusvolitused teistele PANGA koosseisulistele liikmetele. 4. FONDI ja kõiki selle nimel täidetavaid kohustusi puudutavatele dokumentidele kirjutab alla finantskomitee juhataja või kes tahes finantskomitee poolt nõuetekohaselt volitatud esindaja. Artikkel 23 Finantskomitee koosolekud 1. Finantskomitee tuleb kokku nii tihti, kui seda on FONDI tegevuse jaoks vaja, ning ajal, kui finantskomitee esimees selle kokku kutsub. 2. Koosolekud toimuvad kas FONDI asukohas või mõnes muus kohas, mis on ära toodud koosolekukutses. 3. Finantskomitee määrab, kui see on ajakohane, ametisse sekretäri, kelle võib valida väljastpoolt selle liikmeid. 4. Finantskomitee otsused võetakse vastu selle liikmete häälteenamusega, välja arvatud tagatis- ja kapitaliosaluse tehingutega seotud otsused, mis tuleb vastu võtta ühehäälselt. Kui nimetatud ühehäälsust ei saavutata, võib sellega seotud otsused finantskomitee juhataja ettepanekul esitada nõukogule. 5. Finantskomitee otsused protokollitakse ning kirjutatakse alla juhataja ja vähemalt ühe finantskomitee liikme poolt. 6. Koopiad või väljavõtted finantskomitee otsuste protokollidest kinnitatakse ühe finantskomitee liikme või nõuetekohaselt volitatud esindaja poolt. Artikkel 24 Finantskomitee volitused 1. Vastavalt käesoleva põhikirja ja töökorra alusel üldkoosoleku ja nõukogu poolt selgesõnaliselt antud volitustele omandab finantskomitee kõige ulatuslikumad volitused FONDI nimel esinemiseks. Finantskomitee kasutab nimetatud volitusi käesoleva põhikirja artiklis 2 sätestatud ülesannete ja eesmärkide raames. 2. Finantskomitee võib usaldada ühele või teisele oma liikmele, samuti mõnele muule finantskomitee poolt määratud isikule selliseid eriülesandeid, nagu ta otsustab, ja delegeerida neile ühel või enamal eemärgil, koos edasivolitamise õigusega või ilma selleta, niisuguseid volitusi, nagu ta asjakohaseks peab. 3. Finantskomitee tegutseb nõukogu kontrolli all käesolevas põhikirjas sätestatud tingimuste kohaselt. 4. Finantskomitee esitab eelkõige järgmist: - vähemalt üks kord kvartalis nõukogule aruande FONDI tegevuse kohta, - kolme kuu jooksul pärast iga majandusaasta lõppu nõukogule FONDI raamatupidamise aastaaruande. Artikkel 25 Auditeerimine FONDI raamatupidamist auditeeritakse kord aastas kahest üldkoosolekul ametisse määratud audiitorist koosneva audiitorkogu poolt vastavalt töökorras sätestatud tingimustele, kusjuures audiitorkogu liikmed järgivad oma ametiala tavapäraseid reegleid. Audiitorkogu liikmed kinnitavad, et eelarve ja kasumiaruanne ning FONDI tehingud on kooskõlas FONDI raamatupidamisarvestusega ning kajastavad tõeselt FONDI finantsolukorda lähtuvalt selle varadest ja kohustustest. Artikkel 26 Tehingud Käesoleva põhikirja raames teostab FOND tagatis-, kapitaliosaluse jmt tehinguid investeerimisprojektides, mida rakendatakse ÜHENDUSE liikmesriikide territooriumil või nendega piirnevates riikides ulatuses, mis hõlmab piiriüleseid projekte; sellisel juhul on tehingute teostamiseks vaja nõukogu ühehäälset otsust. Artikkel 27 FONDI tasu 1. FONDI poolt tehingute teostamise eest võetav tasu määratakse selliselt, et see kataks FONDI töökulud, kajastaks mitmesuguseid võetavaid riske, näeks ette nimetatud riskidega samaulatusliku reservi ja tagaks piisava tulu FONDI vahenditest. 2. Ülalnimetatud põhimõtted kehtestatakse töökorras. Artikkel 28 Kapitaliosalus Kapitaliosalused, mida FOND võib ettevõtetes omandada käesoleva põhikirja artikli 3 alusel, peavad olema vähemusosalused ja ajutise iseloomuga. Artikkel 29 FONDI tegevuse piirid FONDI kohustuste piirmäärad seoses tagatiste andmisega mis tahes üksikasutusele või finantsasutusele või mis tahes üksikettevõttele või -projektile sätestatakse töökorras. Vastavad FONDI kohustuste piirmäärad seoses osaluse omandamisega aktsiakapitalis sätestatakse käesoleva põhikirja artiklis 13 viidatud asjakohastes otsustes. Artikkel 30 FONDI üldkohustuste ülemmäär FONDI üldkohustused ei tohi ületada järgmisi väärtusi: - tagatistehingute puhul: kolmekordselt märgitud kapitali; seda ülemmäära võib üldkoosoleku järjestikuste otsustega tõsta, ilma et see siiski ületaks märgitud kapitali viiekordselt. Kui on loodud reservfond, mis võrdub 7,5 %ga märgitud kapitalist, võib seda ülemmäära tõsta kuni kaheksakordse märgitud kapitalini, - kapitaliosaluste puhul: üldkoosoleku poolt käesoleva põhikirja artikli 13 kohaselt määratud summat. Artikkel 31 Puhastulu assigneerimine ja jaotamine 1. Üldkoosolek määrab vähemalt kord aastas kindlaks, milline osa FONDI puhastulust assigneeritakse reservfondi või muuks otstarbeks ning milline osa jaotatakse FONDI liikmete vahel. Eelnevalt mistahes assigneeringutele peetakse siiski igal aastal FONDI puhastulust kinni vähemalt 20 % puhastuluga võrduv summa, mis assigneeritakse reservfondi loomiseks. Reservfondi tehtavad assigneeringud lõpevad siis, kui reservfondi suurus ulatub 10 %ni märgitud kapitalist ja kohalduvad uuesti niipea, kui nimetatud tingimus ei ole enam täidetud. 2. Vastavalt artiklile 9 toimub ülalnimetatud jaotamine proportsionaalselt iga liikme omanduses olevate osakute arvule. Artikkel 32 Koostöö kolmandate osapooltega 1. FOND võib nõustuda kolmandate osapoolte poolt talle usaldatud erivahendite haldamisega, eeldusel, et need on kooskõlas FONDI ülesannetega, need kantakse eraldi kontodele ning fond teenib nende pealt piisavat tulu. 2. FOND teeb koostööd kõigi rahvusvaheliste organisatsioonidega, kes tegutsevad FONDIGA sarnastes valdkondades. 3. FOND sõlmib lepinguid nimetatud organisatsioonidega, aga ka rahvusvaheliste organisatsioonide ja panganduspartneritega ÜHENDUSE liikmesriikides või väljapool ÜHENDUST, et saavutada seatud eesmärke ning täita oma ülesandeid. Artikkel 33 Liikmete võimalus välja astuda Iga FINANTSASUTUSTE kategooriasse kuuluv FONDI liige võib FONDIST välja astuda mis tahes ajal, müües oma osakud teisele FINANTSASUTUSELE, FONDI liikmele või liikmestaatuseta asutusele. Nimetatud müük tuleb eelnevalt üldkoosoleku poolt kinnitada. Artikkel 34 Liikmestaatuse peatamine ja liikmeskonnast väljaarvamine 1. Kui FONDI liige ei täida oma käesolevas põhikirjas ettenähtud liikmekohustusi, võib tema liikmestaatuse üldkoosoleku otsusega peatada. 2. Liige, kelle liikmestaatus on peatatud, on jätkuvalt kohustatud täitma oma kohustusi FONDI liikmena; ta ei tohi siiski kasutada ühtegi käesolevas põhikirjas sätestatud õigust, välja arvatud artikliga 33 reguleeritud õigust välja astuda. 3. Kui pärast kuue kuu möödumist üldkoosolekul vastuvõetud otsusest liikmeksolek peatada ei ole kõnealune liige täitnud oma kohustusi, mis selle otsuse põhjustasid, võib üldkoosolek kuulutada antud liikme FONDI liikmeskonnast väljaarvatuks. Artikkel 35 Tasaarveldus FONDI liikmeskonnast väljaarvatud liikmetega 1. Liikmestaatuse lõpetamine toob kaasa osalise tasaarvelduse kõnealuste liikmetega. 2. FONDI liikmeskonnast väljaarvatud liikme osakuid pakutakse tagasiostmiseks teistele FINANTSASUTUSTELE, FONDI liikmetele või teistele liikmestaatuseta institutsioonidele, sellistel juhtudel on tagasiostu tehinguks nõutav eelnev üldkoosoleku poolne kinnitamine. Kui osakuid ei osta tagasi teised FINANTSASUTUSED või teised liikmestaatuseta asutused, ostab need tagasi FOND. 3. Kui väljaarvatud liikme osakud ostab tagasi FOND, on nende hinnaks liikmestaatuse lõppemise kuupäeva FONDI raamatupidamisväärtus, sealjuures ei tohi nimetatud hind ületada kõnealuste osakute nimiväärtust. Vaatamata FONDIST väljaarvamisele jääb endine liige siiski seotuks oma otseste ja tingimuslike kohustustega FONDI ees nii kauaks, kuni enne liikmestaatuse lõppemist kokkulepitud tagatised või kapitaliosalused on täies ulatuses tasutud. Liikmeskonnast välja arvatud liige ei ole siiski seotud tagatiste ega kapitaliosalustest tulenevate kohustustega, mida fond on võtnud pärast tema liikmeskonnast väljaarvamist, ega jaga FONDI tulusid ega kulusid. 4. FONDI liikmeskonnast väljaarvatud liikmelt tagasiostetud osakute eest tasutakse alljärgnevatel tingimustel: - ühtegi makset ei tehta enne kuue kuu möödumist liikmeskonnast väljaarvamise päevast. Makse piirdub summaga, mille ulatuses tagasiostuhind ületab endise liikme kohustuste summat FONDI ees, tulenevalt FONDI tehingutest, - kui FOND kannab kahjusid seoses mis tahes tagatiste või kapitaliosalustega, mida ei ole liikmestaatusest väljaarvamise päevaks tasutud, ning kõnealune kahjum ületab kahjumi katteks ette nähtu reservsummat liikmeskonnast väljaarvamise kuupäeva seisuga, tuleb sellisel endisel liikmel FONDI sellekohase nõude korral tasuda summa, mille võrra tema osakute tagasiostuhind oleks langenud, kui tagasiostu hinna määramisel oleks kahjumit arvesse võetud. Peale selle jääb endine liige seotuks kohustusega vastata märgitud kapitali sissemakse nõuetele ulatuses, mida oleks temalt nõutud siis, kui fondi vajadus kapitali järele oleks tekkinud ja antud liikmelt oleks kapitali sissemakset nõutud siis, kui FONDIL oleks ilmnenud vajadus kapitali järele ning antud liikmelt oleks kapitali sissemakset nõutud ajal, mil määrati tema osakute tagasiostu hind. Artikkel 36 Tegevuse lõpetamine 1. Nõukogu võib asjaolude sunnil FONDI tegevuse ajutiselt peatada. Nõukogu annab sellekohase otsuse edasiseks arutamiseks üldkoosolekule. Üldkoosolek võib otsustada FONDI tegevuse lõplikult lõpetada, misjärel lakkab kogu FONDI tegevus, välja arvatud FONDI likvideerimisega seotud toimingud. 2. FONDI tegevuse püsiva lõpetamisega kaasneb FONDI likvideerimine. Üldkoosolek määrab pankrotihaldurid, kes viivad läbi FONDI likvideerimiseks vajalikud toimingud. Artikkel 37 FONDI liikmete vastutus 1. FONDI tegevuse lõpliku lõpetamise korral lahendatakse FONDI poolt täitmata nõuded järgmistest vahenditest alltoodud järjekorras: - FONDI varad - FONDILE märgitud osakute eest võlgnetavad summad. 2. Nõukogul võtab asjakohaseid meetmeid võrdelise jaotamise tagamiseks otseste ja tingimuslike nõuete valdajate vahel vastavalt nende vastavatele seaduslikele õigustele. Artikkel 38 Varade jaotamine 1. FONDI tegevuse lakkamise korral ei jaotata FONDI varasid selle liikmete vahel vastavalt nende poolt märgitud FONDI kapitalile enne, kui: - kõik kohustused FONDI võlausaldajate ees on täies ulatuses täidetud, - üldkoosolek on võtnud vastu otsuse varade jaotamise kohta. 2. Varad jaotatakse FONDI liikmete vahel võrdeliselt liikmete osalusega FONDI kapitalis. 3. Varade jaotamise korra kehtestab nõukogu. Artikkel 39 Muudatused 1. Muudatusi käesolevasse põhikirja, mis võivad osutuda vajalikuks FONDI tegevuse jätkamiseks, võib teha nõukogu ettepanekul. 2. Kavandatavad muudatused, mis on pälvinud PANGA juhatajate nõukogu eelneva ühehäälse heakskiidu, võtab vastu üldkoosolek. 3. Kui üldkoosolek ei otsusta teisiti, jõustuvad nimetatud viisil vastu võetud muudatused kõigi FONDI liikmete suhtes kolme kuu pärast alates liikmete sellekohasest teavitamisest. Artikkel 40 Õigus ja kohtualluvus 1. Vaidlused FONDI ja FONDI tegevusest kasusaajate vahel, kusjuures kasusaajad on FINANTSASUTUSED või muud asutused, lahendatakse pädevate riigisiseste kohtute poolt. 2. Sel eesmärgil on FONDIL igas ÜHENDUSE liikmesriigis alaline aadress. Samas võib FOND igas lepingus määratleda kindla alalise aadressi või osundada vahekohtule. 3. PANGA põhikirja artikli 30 lõikes 6 osundatu kohaselt ja piires menetletakse vaidlusi FONDI asutuste poolt vastuvõetud meetmete üle Euroopa Ühenduste Kohtu kohtualluvuses. Artikkel 41 Privileegid ja immuniteedid Euroopa ühenduste privileegide ja immuniteetide protokoll kohaldub PANGA põhikirja artikli 30 lõikes 5 sätestatud tingimuste alusel ka FONDI, selle institutsioonide liikmete ja töötajate suhtes. Artikkel 42 Jõustumine Käesolev põhikiri jõustub, kui selle sätted on heaks kiitnud ja liikmestaatust puudutavad vorminõuded on täitnud liikmed, kelle poolt märgitud kapitaliosa moodustab vähemalt 50 % FINANTSASUTUSTELE eraldatud kapitaliosast, mis on jaotatud vähemalt kuue ÜHENDUSE liikmesriigi vahel. Kui nimetatud tingimust ei ole täidetud kolme kuu jooksul pärast seda, kui liikmesriigid on ratifitseerinud seaduse, mis muudab PANGA põhikirja käsitlevat protokolli, võib PANGA juhatajate nõukogu ühehäälsuse alusel otsustada, et: - FOND on piisavalt kolmepoolne, - seetõttu jõustub käesolev põhikiri. -------------------------------------------------- I LISA ESIALGNE NIMEKIRI FINANTSASUTUSTEST, KELLEST SAAVAD FONDI ASUTAJALIIKMED - Belgia Kuningriik Kredietbank S. A. Société Nationale de Crédit à l'Industrie (SNCI) Générale de Banque Crédit Professionnel - Taani Kuningriik Finansieringsinstituttet for Industri og Håndværk A/S - Saksamaa Liitvabariik Kreditanstalt für Wiederaufbau WestLB Girozentrale Deutsche Girozentrale-Deutsche Kommunalbank Landeskreditbank Baden-Württemberg Südwest LB Bayerische Landesanstalt für Aufbaufinanzierung Landesbank Rheinland-Pfalz - Kreeka Vabariik Joonia pank Kreeka Kommertspank - Hispaania Kuningriik Instituto de Crédito Oficial Banco de Negocios Argentaria Banco Central Hispano Americano Banco Bilbao Vizcaya Banco Español de Crédito Caja de Ahorros de Madrid - Prantsuse Vabariik Crédit National Crédit Local de France Caisse Nationale de Crédit Agricole Groupe des Banques Populaires Groupe Crédit Coopératif Crédit Mutuel - Iirimaa AIB Group - Itaalia Vabariik Crediop/San Paolo IMI S.p. A. Banca di Roma Banco di Napoli Banca Nazionale del Lavoro Cassa di Risparmio delle Province Lombarde Banca Commerciale Italiana Credito Italiano Istituto di Credito delle Casse di Risparmio Italiane Ambroveneto Società Finanziaria di Partecipazione S.p. A. - Luksemburgi Suurhertsogiriik Bacob Bank Luxembourg S. A. Kredietbank Luxembourg S. A. Banque et Caisse d'Epargne de l'Etat Banque Générale du Luxembourg S. A. Banque Internationale à Luxembourg - Hollandi Kuningriik ABN-AMRO De Nationale Investeringsbank - Portugali Vabariik Caixa Geral de Depositos Banco Comercial Portugues Banco de Fomento e Exterior Banco Portugues de Investimento - Suurbritannia ja Põhja-Iiri Ühendkuningriik Nikko Bank (UK) PLC Barclays Bank PLC NB: ühineda võib veel panku -------------------------------------------------- II LISA ESIALGNE NIMEKIRI ESMASEST OSAKUTE MÄRKIMISEST PÕHIKIRJAJÄRGSES KAPITALIS NB: määrata võib veel osakuid. | Osakute arv | Kapitali märkimine | Euroopa Ühendus | 600 | 600000000 | Euroopa Investeerimispank | 800 | 800000000 | Belgia Kuningriik | 13 | 13000000 | Kredietbank | 4 | 4000000 | Société Nationale de Crédit à l'Industrie | 3 | 3000000 | Générale de Banque | 3 | 3000000 | Crédit Professionnel | 3 | 3000000 | Taani Kuningriik | 3 | 3000000 | Finansieringsinstituttet for Industri og Håndværk | 3 | 3000000 | Saksamaa Liitvabariik | 63 | 63000000 | Kreditanstalt für Wiederaufbau | 30 | 30000000 | WestLB Girozentrale | 10 | 10000000 | Deutsche Girozentrale-Deutsche Kommunalbank | 5 | 5000000 | Landeskreditbank Baden-Württemberg | 5 | 5000000 | Südwest LB | 5 | 5000000 | Bayerische Landesanstalt für Aufbaufinanzierung | 5 | 5000000 | Landesbank Rheinland-Pfalz | 3 | 3000000 | Kreeka Vabariik | 6 | 6000000 | Joonia pank | 3 | 3000000 | Kreeka Kommertspank | 3 | 3000000 | Hispaania Kuningriik | 20 | 20000000 | Instituto de Crédito Oficial | 5 | 5000000 | Banco de Negocios Argentaria | 3 | 3000000 | Banco Central Hispano Americano | 3 | 3000000 | Banco Bilbao Vizcaya | 3 | 3000000 | Banco Español de Crédito | 3 | 3000000 | Caja de Ahorros de Madrid | 3 | 3000000 | Prantsuse Vabariik | 44 | 44000000 | Crédit National | 15 | 15000000 | Crédit Local de France | 10 | 10000000 | Caisse Nationale de Crédit Agricole | 10 | 10000000 | Groupe des Banques Populaires | 3 | 3000000 | Groupe Crédit Coopératif | 3 | 3000000 | Crédit Mutuel | 3 | 3000000 | Iirimaa | 3 | 3000000 | AIB Group | 3 | 3000000 | Itaalia Vabariik | 63 | 63000000 | Crediop/San Paolo | 10-20 | 10000000 | IMI | 10 | 10000000 | Banca di Roma | 5 | 5000000 | Banco di Napoli | 5 | 5000000 | Banca Nazionale del Lavoro | 5 | 5000000 | Cassa di Risparmio delle Province Lombarde | 5 | 5000000 | Banca Commerciale Italiana | 5 | 5000000 | Credito Italiano | 5 | 5000000 | Istituto di Credito delle Casse di Risparmio Italiane | 5 | 5000000 | Ambroveneto | 5 | 5000000 | Società Finanziaria di Partecipazione/Mediocredito Centrale | 3 | 3000000 | Luksemburgi Suurhertsogiriik | 18 | 18000000 | Bacob Bank Luxembourg | 5 | 5000000 | Kredietbank Luxembourg | 4 | 4000000 | Banque et Caisse d'Epargne de l'Etat | 3 | 3000000 | Banque Générale du Luxembourg | 3 | 3000000 | Banque Internationale à Luxembourg | 3 | 3000000 | Hollandi Kuningriik | 13 | 13000000 | ABN-AMRO | 10 | 10000000 | De Nationale Investeringsbank | 3 | 3000000 | Portugali Vabariik | 12 | 12000000 | Caixa Geral de Depositos | 3 | 3000000 | Banco Comercial Portugues | 3 | 3000000 | Banco de Fomento e Exterior | 3 | 3000000 | Banco Portugues de Investimento | 3 | 3000000 | Suurbritannia ja Põhja-Iiri Ühendkuningriik | 13 | 13000000 | NikkoBank (UK) | 10 | 10000000 | Barclays Bank | 3 | 3000000 | Määramata osakud | (329) | (329000000) | KOKKU: | 2000 | 2000000000 | --------------------------------------------------